หุ้นปิดร่วง 11.61 จุด
SET ปิดช่วงบ่ายที่ระดับ 785.25 จุด ลดลง 11.61 จุด(-1.46%)มูลค่าการซื้อขาย 34,044.93 ล้านบาท ตามภูมิภาค เหตุจากปัญหาหนี้สินของกรีซ-หวั่นกระทบเศรษฐกิจโลก
6 พ.ค. 2553

SET ปิดช่วงบ่ายที่ระดับ 785.25 จุด ลดลง 11.61 จุด(-1.46%)มูลค่าการซื้อขาย 34,044.93 ล้านบาท ตามภูมิภาค เหตุจากปัญหาหนี้สินของกรีซ-หวั่นกระทบเศรษฐกิจโลก
นักวิเคราะห์ฯเผยตลาดหุ้นไทยวันนี้อยู่ในแดนลบตลอดทั้งวัน แนวเดียวกับตลาดภูมิภาคที่ปรับตัวลงกันทั่วหน้า เหตุรับผลกระทบทางจิตวิทยาจากปัญหาหนี้สินของกรีซ ส่งผลกระทบไปทั่วโลก โดยหวั่นจะลามไปยังประเทศอื่นในแถบยุโรป และอาจกระทบต่อเศรษฐกิจโลกได้ ส่วนการเมืองตอนนี้ทรงตัว รอทางออกสุดท้ายอยู่ หากเลิกชุมนุมฯบริเวณแยกราชประสงค์ได้เมื่อไร ก็จะเป็นปัจจัยบวกในระยะสั้น ความเคลื่อนไหวของตลาดฯในวันพรุ่งนี้คงจะต้องขึ้นอยู่กับสถานการณ์ของกรีซว่าจะผ่อนคลายได้บ้างหรือเปล่า พร้อมให้กรอบการแกว่งไว้ที่ 770-800 จุด
ตลาดหลักทรัพย์ปิดตลาดช่วงบ่ายวันนี้ที่ระดับ 785.25 จุด ลดลง 11.61 จุด(-1.46%)มูลค่าการซื้อขาย 34,044.93 ล้านบาท
การซื้อขายหุ้นวันนี้ ดัชนีหุ้นไทยแกว่งตัวในแดนลบตลอดทั้งวัน โดยขยับขึ้นแตะจุดสูงสุดของวันอยู่ที่ระดับ 789.82 จุด ส่วนดัชนีจุดต่ำสุดของวันอยู่ที่ 777.79 จุด
ส่วนหลักทรัพย์เปลี่ยนแปลงวันนี้ เพิ่มขึ้น 135 หลักทรัพย์ ลดลง 227 หลักทรัพย์ และไม่เปลี่ยนแปลง 100 หลักทรัพย์
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป(ประเทศไทย)กล่าวว่า ตลาดหุ้นไทยวันนี้อยู่ในแดนลบตลอดทั้งวัน ในทิศทางเดียวกับตลาดหุ้นอื่นในภูมิภาคเอเชียที่ปรับตัวลงกันทั่วหน้า เนื่องจากรับผลกระทบทางจิตวิทยาจากเรื่องปัญหาหนี้สินของกรีซ ซึ่งได้ส่งผลกระทบไปทั่วโลก โดยมีการหวั่นเกรงกันว่าจะลามไปถึงประเทศอื่น ๆ ในแถบยุโรปด้วย และตรงนี้อาจจะส่งผลกระทบต่อเศรษฐกิจโลกได้
ในส่วนของปัจจัยการเมืองในประเทศก็ดูจะทรง ๆ ตัว รอทางออกสุดท้ายอยู่ ซึ่งหากเลิกการชุมนุมฯบริเวณแยกราชประสงค์ได้เมื่อไร ก็จะเป็นปัจจัยบวกในระยะสั้น แต่ระหว่างนี้หันไปดูปัจจัยจากนอกประเทศไปก่อน 
แนวโน้มการลงทุนในวันพรุ่งนี้(7 พ.ค.)น.ส.ธีรดา กล่าวว่า คงจะต้องรอดูสถานการณ์ของกรีซว่าจะผ่อนคลายได้บ้างหรือเปล่า ถ้าผ่อนคลายได้บ้างก็อาจจะทำให้ตลาดฯชะลอการอ่อนตัวลงบ้าง และหากการเมืองในประเทศมีข่าวดี เลิกชุมนุมฯที่บริเวณแยกราชประสงค์ ก็จะทำให้ Sentiment เป็นเชิงบวกได้ พร้อมให้กรอบการแกว่งไว้ที่ 770-800 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่          BANPU  มูลค่าการซื้อขาย 2,819.67 ล้านบาท ปิดที่ 658.00 บาท ลดลง  24.00 บาท          CPF    มูลค่าการซื้อขาย 2,792.58 ล้านบาท ปิดที่  17.30 บาท เพิ่มขึ้น  0.60 บาท          PTT    มูลค่าการซื้อขาย 2,606.77 ล้านบาท ปิดที่ 263.00 บาท ลดลง   6.00 บาท          PTTEP  มูลค่าการซื้อขาย 2,452.79 ล้านบาท ปิดที่ 153.00 บาท ลดลง   4.50 บาท                              IVL    มูลค่าการซื้อขาย 1,683.41 ล้านบาท ปิดที่  18.10 บาท เพิ่มขึ้น  0.30 บาท